**ZMLUVA O DIELO**

uzavretá v zmysle ustanovenia § 536 a nasl. zákona 513/1991 Zb; v znení neskorších predpisov a ustanovení (ďalej len „ObZ.);

ďalej už len „Zmluva“.

––––––––––––––––––––––––––––––––––––––––––––––––––––––––––––––––––––––––––––––––––

**Článok 1. Zmluvné strany**

* 1. **O b j e d n á v a t e ľ**

Obchodné meno spoločnosti /

názov organizácie : **CSM- STAV s.r.o.**

Sídlo : Močarianska 151, 071 01 Michalovce

V zastúpení: **Ing. Ján Maďar**

Konateľ spoločnosti

Osoby oprávnené rokovať

vo veciach zmluvných:Ing. Ján Maďar- konateľ spoločnosti

vo veciach technických : Ing. Ján Maďar- konateľ spoločnosti

IČO : 36206016

DIČ : 2020040561

IČ DPH: : SK2020040561

Bankové spojenie : ČSOB a.s., pobočka Michalovce

Číslo účtu : SK54 7500 0000 0001 1359 9363

(ďalej označovaný ako „Objednávateľ“)

* 1. **Z h o t o v i t e ľ**

Obchodné meno spoločnosti :

Sídlo :

V zastúpení:

Osoby oprávnené rokovať

vo veciach zmluvných :

vo veciach technických :

IČO :

DIČ :

IČ DPH :

Bankové spojenie : .

Číslo účtu :

(ďalej označovaný ako „Zhotoviteľ“)

**Článok 2. Východiskové podklady a údaje**

2.1. Východiskové údaje:

2.1.1. Názov stavby: **Stredisko prípravy nie nebezpečných odpadov na ich opätovné využitie**

2.1.2. Miesto stavby: **Michalovce**

2.1.3. Investor (stavebník): **CSM- STAV s.r.o.**

**Článok 3. Predmet Zmluvy**

3.1. Predmetom Zmluvy je uskutočnenie stavby uvedenej v Článku 2, bod 2.1 podľa projektovej dokumentácie a oceneného výkazu výmer Zhotoviteľom, ktoré určujú charakteristiku diela.

3.2. Zhotoviteľ zabezpečí kompletnú realizáciu stavebných prác a súvisiacich dodávok v rozsahu výkazu výmer uvedeného v Prílohe č. 1 k tejto Zmluve a podľa projektovej dokumentácie, jej technických správ, výkresov, výpočtov, podľa podmienok vydaných príslušným stavebným úradom, podľa platných STN a zabezpečí revízne správy v tých prípadoch, kde to vyžaduje vyhláška č. 718/2002 Z. z. na zaistenie bezpečnosti a ochrany zdravia pri práci, bezpečnosti technických zariadení v znení neskorších predpisov.

3.3. Zhotoviteľ zabezpečí potrebnú dielenskú a výrobnú dokumentáciu podľa požiadaviek uvedených v projekte a po odsúhlasení projektantom zabezpečí jej kompletnú realizáciu.

3.4. Zhotoviteľ sa zaväzuje vykonať dielo vo vlastnom mene a na vlastnú zodpovednosť.

3.5. Objednávateľ sa zaväzuje, že riadne dokončený predmet Zmluvy prevezme za podmienok stanovených v Článku 4. tejto Zmluvy a zaplatí za jeho zhotovenie dohodnutú cenu podľa Článku 5 tejto Zmluvy.

**Článok 4. Lehota realizácie**

4.1. Lehota realizácie predmetu Zmluvy je **12 mesiacov** od nadobudnutia účinnosti tejto Zmluvy o dielo.

4.2. Začiatok realizácie prác je najneskôr do **7** dní od nadobudnutia účinnosti tejto Zmluvy, ak sa obe Zmluvné strany nedohodnú ináč.

4.3. Ak Zhotoviteľ pripraví dielo na odovzdanie pred dohodnutým termínom, zaväzuje sa Objednávateľ toto dielo prevziať aj v skoršom ponúknutom termíne.

4.4. Dodržanie lehoty realizácie zo strany Zhotoviteľa je závislé od riadneho a včasného spolupôsobenia Objednávateľa dohodnutého v tejto Zmluve. Po dobu omeškania Objednávateľa s poskytnutím spolupôsobenia nie je Zhotoviteľ v omeškaní so splnením záväzku.

4.5. O prevzatí jednotlivých častí predmetu Zmluvy spíšu Zmluvné strany písomný preberací protokol potvrdzujúci splnenie Zmluvných povinností zo strany dodávateľa, resp. s uvedením nedostatkov a termínov na ich odstránenie. Za rovnakých podmienok bude po ukončení celého predmetu Zmluvy spísaný konečný preberací protokol vzťahujúci sa na celý predmet Zmluvy.

4.6. Zhotoviteľ súhlasí po vzájomnej dohode s úpravou harmonogramu prác, ktorý uviedol v Prílohe č. 2, ak si to budú vyžadovať klimatické podmienky.

**Článok 5. Cena**

5.1. Celková Zmluvná cena za dielo v rozsahu podľa Článku 3 tejto Zmluvy je stanovená dohodou zmluvných strán v súlade so zákonom č. 18/1996 Z. z. o cenách a vyhláškou č. 87/1996 Z. z. a je doložená Zhotoviteľom, položkovitým oceneným výkazom výmer, ktorý tvorí Prílohu č. 1 k tejto Zmluve.

5.2. Celková Zmluvná cena za dielo podľa Článku 3 Zmluvy je :

|  |  |  |
| --- | --- | --- |
| Zmluvná cena bez DPH |  |  |
| DPH |  |  |
| **Zmluvná cena spolu s DPH** |  |  |

5.3. V cene podľa bodu 5.2. Zmluvy sú obsiahnuté aj náklady na vybudovanie, prevádzku, údržbu a vypratanie zariadenia staveniska Zhotoviteľa, ďalej všetky správy, skúšky, atesty, certifikáty a pod.

5.4. Položky stavebných prác a dodávok, v ktorých nie sú uvedené jednotkové ceny, sa Objednávateľom pri zhotovovaní stavby neuhradia a budú sa považovať za zahrnuté v iných cenách.

5.5. Jednotkové ceny, uvedené v ocenenom výkaze výmer, sú pre tú istú položku stavebnej práce a dodávky rovnaké pre celú stavbu a sú nemenné.

5.6. Ceny za práce vyvolané a súvisiace s realizáciou stavby budú účtované nasledovne:

a) v prípade prác, ktoré sú uvedené vo výkaze výmer, bude Zhotoviteľ účtovať jednotkovú cenu, ktorá zodpovedá cene uvedenej v ocenenom výkaze výmer,

b) v prípade prác, ktoré nie sú uvedené vo výkaze výmer bude Zhotoviteľ účtovať cenu podľa smerných cien platných pre príslušné časové obdobie roka, v ktorom budú práce vykonávané.

5.7. Vykonávanie všetkých prác vyvolaných a súvisiacich s realizáciou stavby s ich finančným ohodnotením v zmysle bodu 5.6. Zmluvy oznámi Zhotoviteľ Objednávateľovi vopred pred ich začatím písomným zápisom v stavebnom denníku. K ich realizácii Zhotoviteľ pristúpi bezodkladne po podpísaní dodatku k základnej Zmluve oboma Zmluvnými stranami.

5.8. Zhotoviteľ sa zaväzuje, že nezrealizované práce a dodávky odsúhlasené Objednávateľom, projektantom a stavebným dozorom budú z ceny diela odpočítané a to v cene, v akej sú zahrnuté do rozpočtu.

5.9. Zmenu ceny za celé dielo z titulu naviac prác bude možné meniť len dodatkom ku základnej Zmluve obojstranne odsúhlaseným oboma Zmluvnými stranami.

**Článok 6. Platobné podmienky**

6.1. Objednávateľ neposkytne Zhotoviteľovi preddavok ani zálohu na vykonanie prác.

6.2. Cenu za zhotovenie diela sa Objednávateľ zaväzuje uhradiť Zhotoviteľovi na základe jednotlivých faktúr po predchádzajúcom odsúhlasení realizovaných prác a dodávok Objednávateľom formou potvrdeného výkazu vykonaných množstiev, ktorý Zhotoviteľ vystaví najskôr v deň, v ktorom Zhotoviteľ dosiahne prestavanosť minimálne 40% z ceny diela uvedenej v čl. 5 bod 5.2 tejto zmluvy. Po písomnom odovzdaní a prevzatí diela Zhotoviteľ vystaví konečnú vyúčtovaciu faktúru. Zmluvné strany sa dohodli, že objem prác realizovaných v zmysle tejto zmluvy za obdobie, za ktoré bude vystavená konečná vyúčtovacia faktúra v zmysle ustanovenia tohto bodu bude minimálne 5 % z ceny diela uvedenej v čl. 5 bode 5.2 tejto zmluvy a tiež, že hodnota konečnej faktúry bude predstavovať čiastku minimálne 5% z ceny diela uvedenej v čl. 5 bode 5.2 tejto zmluvy. Zhotoviteľ odošle objednávateľovi čiastkové faktúry a konečnú faktúru najneskôr do dvoch dní po jej vystavení.

6.3. Zhotoviteľ musí svoje práce vyúčtovať overiteľným spôsobom. Faktúra musí byť zostavená prehľadne a výkaz vykonaných množstiev musí byť spracovaný tak, aby bolo dodržané úplné poradie položiek v súlade s oceneným výkazom výmer podľa zmluvy. Súčasťou faktúry je krycí list faktúry, zisťovací protokol, rekapitulácia a výkaz vykonaných množstiev. Zmeny a doplnky Zmluvy je potrebné vo faktúre zvýrazniť a na požiadanie uviesť oddelene.

6.4. Výkaz množstva vykonaných prác musí byť potvrdený technickým dozorom Objednávateľa.

6.5. Celkové doúčtovanie za zhotovené dielo v zmysle tejto Zmluvy Zhotoviteľ vykoná po odovzdaní a prevzatí diela Objednávateľom konečnou faktúrou.

6.6. Konečnú faktúru má Zhotoviteľ právo vystaviť ku dňu odovzdania a prevzatia predmetu zmluvy. Konečnou faktúrou sa vyúčtuje Cena diela uvedená v čl. 5 bod 5.2 tejto Zmluvy po zohľadnení všetkých čiastkových faktúr (ktoré budú v konečnej faktúre uvedené) a platieb Objednávateľa v priebehu výstavby.

6.7. Zhotoviteľ zodpovedá za správnosť a úplnosť faktúr, ktoré musia mať náležitosti daňového dokladu v zmysle § 71 ods. 2 zákona č. 222/2004 Z. z. o dani z pridanej hodnoty v znení neskorších predpisov.

6.8. Faktúry bude Zhotoviteľ predkladať Objednávateľovi v štyroch vyhotoveniach. Každá faktúra musí mať nasledujúce náležitosti:

* obchodné meno, sídlo, IČO, DIČ a IČ DPH Zhotoviteľa a Objednávateľa,
* označenie registra, ktorý PO zapísal v obchodnom registri a číslo zápisu
* číslo faktúry,
* číslo zmluvy,
* ﻿označenie diela,
* dátum vyhotovenia a dátum splatnosti faktúry,
* dátum dodania tovaru alebo služby,
* názov, množstvo tovaru alebo rozsah tovaru alebo služby,
* označenie peňažného ústavu a číslo účtu, na ktorý sa má platiť,
* fakturovanú cenu bez dane, sadzba dane, výška dane, fakturovanú cenu s daňou,
* odtlačok pečiatky a podpis oprávnenej osoby zhotoviteľa,
* miesto a názov diela, evidenčné číslo stavby
* číslo zmluvy, dátum jej uzatvorenia,
* faktúra bude obsahovať nasledovné náležitosti - krycí list faktúry, zisťovací protokol, súpis vykonaných prác, rekapituláciu a CD/DVD s fotodokumentáciu zachytávajúcou práce, ktoré sú predmetom predkladanej faktúry podľa súpisu prác v počte minimálne 20 digitálnych fotografií. Súpis prác a dodávok, bude vyhotovený podľa bodu 5.1. Súpis prác bude vyhotovený v súlade s oceneným výkazom výmer, ktorý je prílohou tejto zmluvy a bude obsahovať názvy objektov, položiek, jednotkové ceny, množstvá, rozmery, sumy zrealizovaných položiek. Súpis vykonaných prác bude vytváraný priamo z výkazu výmer, ktorý je súčasťou tejto zmluvy pričom položky ktoré majú byť súčasťou faktúry budú mať vyplnené políčka týkajúce sa množstva a pri položkách, ktoré nie sú predmetom faktúry bude uvedený nulový údaj. Súpis vykonaných prác nebude obsahovať kumulatívne údaje so započítaním predchádzajúcich faktúr pre účely žiadostí o NFP. Kumulatívne súpisy vykonaných prác s ocenením podľa rozpočtu bude zhotoviteľ vytvárať len pre účely sledovania čerpania rozpočtu Objednávateľovi.

6.9. V prípade, že faktúra nebude obsahovať náležitosti uvedené v tejto Zmluve, Objednávateľ je oprávnený vrátiť ju Zhotoviteľovi na doplnenie. V takom prípade nová lehota splatnosti začne plynúť doručením opravenej faktúry Objednávateľovi.

6.10. **Lehota splatnosti faktúr je 60 dní.** V prípade, že splatnosť faktúry pripadne na deň pracovného voľna alebo pracovného pokoja, bude sa za deň splatnosti považovať najbližší nasledujúci pracovný deň.

6.11. Platby budú vykonávané bezhotovostným platobným stykom na účet Zhotoviteľa za zaplatenie faktúry sa považuje odpísanie fakturovanej čiastky z účtu Objednávateľa v prospech účtu Zhotoviteľa.

6.12. Ak je Objednávateľ v omeškaní s úhradou faktúry, môže Zhotoviteľ účtovať Objednávateľovi úrok z omeškania vo výške 0,05 % z nezaplatenej sumy za každý deň omeškania.

**Článok 7. Záručná doba a zodpovednosť za vady**

7.1. Zhotoviteľ zodpovedá za to, že predmet tejto Zmluvy je zhotovený podľa projektovej dokumentácie, oceneného výkazu výmer a podmienok Zmluvy a že počas záručnej lehoty bude mať vlastnosti dohodnuté v tejto Zmluve.

7.2. Zhotoviteľ zodpovedá za vady, ktoré predmet má v čase jeho odovzdania Objednávateľovi. Za vady, ktoré sa prejavili po odovzdaní diela zodpovedá Zhotoviteľ iba vtedy, ak boli spôsobené porušením jeho povinností.

7.3. Záručná lehota za vykonané práce je **60** mesiacov a začína plynúť odo dňa odovzdania diela Objednávateľovi. Na zabudované prvky, na ktoré Zhotoviteľ odovzdal pri odovzdaní a prevzatí diela záručné listy, sa vzťahuje záručná doba podľa týchto záručných listov.

7.4. Zhotoviteľ sa zaväzuje začať s odstraňovaním prípadných vád predmetu plnenia v zmysle bodu 7.2. do 7 dní od prevzatia písomného uplatnenia oprávnenej reklamácie Objednávateľa a vady odstrániť v čo najkratšom technicky možnom čase.

7.5. Zhotoviteľ nezodpovedá za vady diela, ktoré budú spôsobené použitím podkladov a veci poskytnutých Objednávateľom a Zhotoviteľ ani pri vynaložení všetkej starostlivosti nemohol zistiť ich nevhodnosť alebo na ňu upozornil Objednávateľa a ten na ich použití trval.

7.6. Zhotoviteľ sa zaväzuje pre prípad vady diela, že počas záručnej doby má Objednávateľ právo požadovať a Zhotoviteľ povinnosť bezplatne odstrániť vady.

7.7. Objednávateľ sa zaväzuje, že prípadnú reklamáciu vady diela uplatní bezodkladne po jej zistení písomnou formou u oprávneného zástupcu Zhotoviteľa podľa Článku 1. tejto Zmluvy.

7.8. Ak Zhotoviteľ neodstráni vady v dohodnutej lehote, môže Objednávateľ zabezpečiť ich odstránenie na náklady Zhotoviteľa.

**Článok 8. Podmienky vykonania diela**

8.1. Zhotoviteľ vykoná dielo na svoje náklady a na vlastné nebezpečenstvo.

8.2. Objednávateľ sa zaväzuje odovzdať Zhotoviteľovi stavenisko pre vykonávanie stavebných prác zbavené práv tretích osôb v súlade s podmienkami projektovej dokumentácie v termíne do 5 dní od nadobudnutia účinnosti Zmluvy.

8.3. Objednávateľ je povinný odovzdať stavenisko vypratané tak, aby Zhotoviteľ mohol na ňom začať práce v súlade s projektom a s podmienkami Zmluvy. Súčasne s odovzdaním staveniska odovzdá Objednávateľ Zhotoviteľovi aj všetky stavebné povolenia.

8.4. Objednávateľ odovzdá Zhotoviteľovi pri odovzdaní staveniska vytýčené základné smerové a výškové body.

8.5. Zhotoviteľ pred zahájením prác zabezpečí na svoje vlastné náklady bez zbytočného odkladu po prevzatí staveniska vytýčenie všetkých podzemných a nadzemných vedení a inžinierskych sietí na stavenisku.

8.6. Zhotoviteľ zodpovedá za poškodenie podzemných a nadzemných vedení a inžinierskych sietí v dotknutom území.

8.7. Povolenie na dočasné užívanie verejných a iných plôch a na rozkopávky obstará a poplatky za ne znáša Zhotoviteľ.

8.8 Objednávateľ odovzdá Zhotoviteľovi projektovú dokumentáciu potrebnú na vykonanie diela v dvoch vyhotoveniach v zmysle bodu 3.2. tejto Zmluvy do 5 dní od nadobudnutia účinnosti tejto Zmluvy.

8.9. Prevádzkové, sociálne, prípadne aj výrobné zariadenie staveniska si zabezpečuje Zhotoviteľ. Náklady   
na projekt, vybudovanie, prevádzkovanie, údržbu, likvidáciu a vypratanie zariadenia staveniska sú súčasťou Zmluvnej ceny podľa Článku 5 tejto Zmluvy.

8.10. Ako súčasť staveniska je zhotoviteľ povinný vytvoriť vedeniu stavby vhodné materiálne podmienky potrebné pre riadny výkon stavebného a autorského dozoru a pre konanie kontrolných dní stavby. Pokiaľ sú k dispozícií takéto priestory u objednávateľa, ten ich môže ponúknuť a následne prenajať zhotoviteľovi.

8.11. Zhotoviteľ zabezpečí na svoje náklady dopravu a skladovanie všetkých materiálov, stavebných hmôt a dielcov, výrobkov, strojov a zariadení a ich presun zo skladu na stavenisko.

8.12. Zhotoviteľ zabezpečí na svoje náklady zriadenie ciest na príchod a príjazd na stavenisko.

8.13. Zhotoviteľ zabezpečí na svoje náklady oplotenie, stráženie a osvetlenie staveniska.

8.14. Na stavenisko môžu vstupovať iba poverení pracovníci Objednávateľa.

8.15. Objednávateľ zodpovedá za to, že riadny priebeh stavebných prác Zhotoviteľa nebude rušený neoprávnenými zásahmi tretích osôb.

8.16. Zhotoviteľ je povinný udržiavať na prevzatom pracovisku poriadok, čistotu a bez zbytočného odkladu odstraňovať odpady a nečistoty, ktoré vznikli pri vykonávaní jeho prác na vlastné náklady. Za pracovisko sa na účely tejto zmluvy považuje tá časť staveniska a objektu ﻿stavby, na ktorej zhotoviteľ realizuje dielo. Zhotoviteľ zodpovedá za čistotu komunikácií, po ktorých dováža a odváža materiál, mechanizmy, suť a iný odpad. Prípadné škody z porušenia týchto povinností uhradí zhotoviteľ objednávateľovi a uspokojí aj nároky tretích osôb.

8.17. Zastupovaním zmluvných strán počas zhotovovania diela sú v rozsahu uvedenom v tejto zmluve poverení títo zástupcovia zmluvných strán:

*....................................*, ako stavebno - technický dozor za objednávateľa   
 *...................................*, ako stavbyvedúci, zodpovedný pracovník a zástupca zhotoviteľa

8.18. Zhotoviteľ môže na stavbe nasadiť len pracovníkov, ktorí majú požadovanú kvalifikáciu, ktorí vykonávajú potrebné úlohy podľa zmluvne dohodnutých podmienok a v primeranom čase a sú dostatočne vybavení vhodnými bezporuchovými prístrojmi a ochrannými pracovnými prostriedkami v zmysle vyhlášky č. 374/1990 Zb. Pracovníci zhotoviteľa sú povinní pohybovať sa po stavenisku výlučne v pracovnom odeve výrazne a čitateľne označenom obchodným menom zhotoviteľa na vrchnej - chrbtovej časti odevu, vo vyhovujúcej pracovnej obuvi a v ochranných pracovných prilbách. Objednávateľ je oprávnený označiť všetkých pracovníkov zhotoviteľa, ktorí v zmysle ustanovení tejto zmluvy (najmä o odbornej spôsobilosti a kvalifikácii pracovníkov zhotoviteľa) môžu byť nasadení na realizáciu diela, dostatočne viditeľným označením nevyhnutným na dostatočnú identifikáciu týchto pracovníkov. Zhotoviteľ je povinný strpieť ich označenie a je povinný počas celej realizácie diela udržiavať toto označenie v čistote a dobrom stave tak, aby bolo dostatočne viditeľné a čitateľné. Zhotoviteľ je povinný dodržiavať opatrenia na ochranu majetku objednávateľa a tretích osôb.

8.19. Zhotoviteľ v plnom rozsahu zodpovedá za požiarnu ochranu diela a bezpečnosť pri práci a bezpečnosť technických zariadení pri realizácii stavebných prác v súlade s ustanoveniami príslušných všeobecne záväzných právnych predpisov, najmä vyhlášky SÚBP a SBÚ č. 147/2013 Z. z.., vyhlášky MV SR č. 94/2004 Z. z. a zákona č. 124/2006 Z. z. o bezpečnosti a ochrane zdravia pri práci. Zhotoviteľ môže použiť iba materiály, ktoré spĺňajú podmienky a požiadavky uvedené v zákone č. 133/2013 Z. z. o stavebných výrobkoch. Zhotoviteľ je povinný vykonávať školenie svojich pracovníkov na zaistenie bezpečnosti a ochrany zdravia pri práci a požiarnej ochrany, preverovať ich znalosti a sústavne zabezpečovať kontrolu ich dodržiavania. Ďalšie povinnosti pracovníkov zhotoviteľa v oblasti BOZP a PO, pravidiel pohybu po stavenisku a ochrany majetku na stavenisku budú vyšpecifikované v zápise o odovzdaní a prevzatí pracoviska. Zhotoviteľ sa zaväzuje odovzdať objednávateľovi ku dňu začatia prác zoznam všetkých pracovníkov zhotoviteľa, ktorý bude priebežne aktualizovať, platný doklad o vykonanom školení svojich pracovníkov z predpisov BOZP a PO, ako aj doklady o ich odbornej a zdravotnej spôsobilosti k výkonu činnosti podľa tejto zmluvy (doklady môžu byť nahradené aj čestným prehlásením, že požadované školenia a odborná spôsobilosť zamestnancov zhotoviteľa sú platné. Takéto prehlásenie musí podpísať štatutárny zástupca zhotoviteľa). V záujme bezpečnosti a ochrany zdravia pri práci je zhotoviteľ povinný dodržiavať všeobecne záväzné právne predpisy na zaistenie bezpečnosti a ochrany zdravia pri práci a požiarnej ochrany ako aj ostatné právne predpisy a pokyny na zaistenie bezpečnosti a ochrany zdravia pri práci a požiarnej ochrany, vybaviť svojich pracovníkov osobnými ochrannými pracovnými prostriedkami, dodržiavať zásady bezpečného správania sa na stavenisku a určené pracovné postupy, zabezpečiť, aby jeho pracovníci nepožívali alkoholické nápoje a iné omamné látky v pracovnom čase a nenastupovali pod ich vplyvom do práce, oznamovali svojmu nadriadenému nedostatky a závady, ktoré by mohli ohroziť bezpečnosť alebo zdravie pri práci a podľa svojich možností zúčastňovali sa na ich odstraňovaní, a konali tak, aby svojou činnosťou neohrozovali ostatných účastníkov na stavbe. V celom priestore staveniska ako i v objekte stavby platí zákaz požívania alkoholických nápojov a iných omamných látok. Zápis o nedodržaní príslušnej povinnosti sa zapíše do knihy kvality, environmentu a BOZP, ktorú na stavenisku vedie zhotoviteľ.

8.20. Zhotoviteľ je povinný viesť odo dňa prevzatia pracoviska o prácach, a dodávkach, ktoré vykonáva stavebný denník. Do stavebného denníka sa zapisujú všetky rozhodujúce skutočnosti týkajúce sa realizovaného diela. Zodpovedný zástupca zhotoviteľa je povinný predložiť zástupcovi objednávateľa denný záznam najneskôr nasledujúci deň po zápise. Zástupca objednávateľa je povinný najneskôr do 3 pracovných dní od predloženia záznamu v stavebnom denníku poznačiť svoj súhlas, prípadne nesúhlas s obsahom denného záznamu, a to s uvedením dôvodov nesúhlasu. Stavebný denník sa vedie do doby odovzdania   
a prevzatia diela a uchováva sa minimálne do doby uplynutia lehoty na uplatnenie práv zo zodpovednosti za vady, resp. zo záruky. V priebehu pracovného času musí byť stavebný denník na stavbe trvalo prístupný.

8.21. Zhotoviteľ sa zaväzuje vyzvať Objednávateľa na kontrolu všetkých prác, ktoré majú byť zakryté alebo sa stanú neprístupnými minimálne 3 pracovné dni vopred. Ak sa Objednávateľ nedostaví a nevykoná kontrolu týchto prác, bude Zhotoviteľ pokračovať v prácach. Ak Objednávateľ bude dodatočne požadovať odkrytie týchto prác je Zhotoviteľ povinný toto odkrytie vykonať na náklady Objednávateľa, iba že sa pri dodatočnej kontrole zistí, že práce neboli riadne vykonané.

8.22. Objednávateľ sa stáva postupne vlastníkom zhotovovaného diela.

8.23. Zhotoviteľ sa zaväzuje najmenej 10 pracovných dní pred odovzdaním príslušnej časti diela alebo celého diela vyzvať objednávateľa na jej (jeho) prevzatie, a to zápisom do stavebného denníka a písomným oznámením, že časť diela alebo celé dielo je pripravené k odovzdaniu. Súčasne s výzvou na prevzatie diela doručí zhotoviteľ objednávateľovi v dvoch vyhotoveniach všetky doklady preukazujúce úspešné vykonanie všetkých skúšok predpísaných osobitnými predpismi, záväznými normami a projektovou dokumentáciou, vrátane atestov výrobkov a zariadení, potvrdených záručných listov a prevádzkových predpisov na obsluhu diela alebo jeho častí, ktoré má alebo by vzhľadom na stav rozostavanosti diela mal mať ku dňu vystavenia výzvy na prevzatie diela k dispozícii.

8.24. Dielo alebo jeho časť je riadne vykonané až úspešným vykonaním všetkých skúšok predpísaných všeobecne záväznými právnymi predpismi, záväznými normami a projektovou dokumentáciou a predložením dokladov o týchto skúškach objednávateľovi. Zhotoviteľ sa zaväzuje písomne vyzvať objednávateľa aspoň 10 pracovných dní vopred k účastí na skúškach diela alebo jeho časti, pričom účasť zhotoviteľa na týchto skúškach je povinná. Zhotoviteľ je povinný viesť podrobný technický záznam vykonaných skúškach a odovzdať ich zápisnične objednávateľovi.

8.25. Zhotoviteľ sa zaväzuje odovzdať spolu s dielom aj jedno vyhotovenie projektovej dokumentácie so zakreslením všetkých zmien podľa skutočného stavu vykonaných prác.

8.26. Dielo bude Zhotoviteľom odovzdané a Objednávateľom prevzaté aj v prípade, že v zápise o odovzdaní a prevzatí budú uvedené vady a nedorobky, ktoré samy osebe ani v spojení s inými nebránia plynulej a bezpečnej prevádzke (užívaniu). Tieto zjavné vady a nedorobky musia byť uvedené v zápise o odovzdaní a prevzatí diela so stanovením termínu ich odstránenia.

8.27. Vadou sa rozumie odchýlka v kvalite, rozsahu a parametroch diela stanovených projektovou dokumentáciou, touto Zmluvou a obecne záväznými technickými normami a predpismi.

8.28. Nedorobkom sa rozumie nedokončená práca oproti projektu.

8.29. Zhotoviteľ sa zaväzuje zabudovať do stavby len také výrobky a materiály, ktoré budú zbavené práv tretích osôb.

**Článok 9. Zmluvné pokuty**

9.1. Ak Zhotoviteľ odovzdá dielo uvedené v Článku 3. po termíne uvedenom v bode 4.1. Zmluvy, zaplatí Zmluvnú pokutu vo výške 0, 15 % z ceny uvedenej v bode 5.2. Zmluvy za každý začatý deň omeškania.

* 1. Ak zhotoviteľ nedodrží ktorýkoľvek z postupových termínov realizácie diela uvedených v harmonograme postupu prác, ktorý sa stane prílohou zmluvy v zmysle čl. 3. ods. 3.2. tejto zmluvy, má objednávateľ nárok na zmluvnú pokutu vo výške 0,1% z ceny materiálov, prác a výkonov (finančný objem plnenia), ktoré mal zhotoviteľ v zmysle uvedeného harmonogramu postupu prác zrealizovať k zmeškanému postupovému termínu realizácie diela, a to za každý deň omeškania.
  2. Ak zhotoviteľ nezačne odstraňovať objednávateľom oznámenú vadu včas, má objednávateľ nárok na zaplatenie zmluvnej pokuty vo výške 66,- EUR za každú vadu a každý začatý deň omeškania až do dňa, kedy zhotoviteľ pristúpi k odstraňovaniu vady. Zhotoviteľ má povinnosť túto pokutu uhradiť.
  3. Ak zhotoviteľ neodstráni vadu včas, má objednávateľ nárok na zaplatenie zmluvnej pokuty vo výške 66,- EUR za každú vadu a každý začatý deň omeškania až do jej odstránenia. Zhotoviteľ má povinnosť túto pokutu uhradiť.
  4. Ak zhotoviteľ, resp. pracovníci zhotoviteľa, porušia ktorúkoľvek povinnosť uvedenú v čl. 8. ods. 8.19 tejto zmluvy alebo vo všeobecne záväznom právnom predpise na zaistenie bezpečnosti a ochrany zdravia pri práci a požiarnej ochrany alebo v ostatných právnych predpisoch a pokynoch na zaistenie bezpečnosti a ochrany zdravia pri práci a požiarnej ochrany alebo v zápise o odovzdaní a prevzatí pracoviska, ak ide o povinnosť smerujúcu k zaisteniu bezpečnosti a ochrany zdravia pri práci a požiarnej ochrane, napriek tomu, že bol zástupcom objednávateľa písomne (osobitným listom alebo zápisom v stavebnom denníku) upozornený na predchádzajúce porušenie tej istej povinnosti, má objednávateľ nárok na zaplatenie zmluvnej pokuty vo výške 850,- EUR za každé preukázateľné porušenie ktorejkoľvek povinnosti uvedenej v čl. 8. ods. 8.19 tejto zmluvy zhotoviteľom resp. pracovníkmi zhotoviteľa. Zhotoviteľ má povinnosť túto pokutu uhradiť.
  5. Ak zhotoviteľ, resp. pracovníci zhotoviteľa, bude realizovať dielo bez použitia predpísaných osobných ochranných pracovných prostriedkov (ako sú pracovná obuv, pracovný odev, ochranná prilba, pracovné rukavice, ochranné okuliare, štíty apod.), má objednávateľ právo na zaplatenie zmluvnej pokuty zhotoviteľom vo výške 33,- EUR za každú nepoužitú osobnú a ochrannú pracovnú pomôcku u jedného pracovníka zhotoviteľa. Zhotoviteľ má povinnosť túto pokutu uhradiť.
  6. Ak objednávateľ zistí, že pracovníci zhotoviteľa vykonávajú práce na realizácii diela alebo sa pohybujú po stavenisku pod vplyvom alkoholu alebo iných omamných a psychotropných látok, má objednávateľ právo na zaplatenie zmluvnej pokuty zhotoviteľom vo výške 330,- EUR za každé preukázateľné zistené požitie alkoholu alebo inej omamnej alebo psychotropnej látky u jedného pracovníka zhotoviteľa. Zhotoviteľ má povinnosť túto pokutu uhradiť. Osoba, ktorá vykonáva práce na realizácii diela pod vplyvom alkoholu alebo iných omamných a psychotropných látok, musí bezodkladne opustiť stavenisko a objekt stavby, pričom zástupca objednávateľa je oprávnený vykázať ju zo staveniska a objektu stavby.
  7. V prípade omeškania s vyprataním staveniska má objednávateľ právo na zaplatenie zmluvnej pokuty zhotoviteľom vo výške 100,- EUR za každý deň omeškania s vyprataním pracoviska. Zhotoviteľ má povinnosť túto pokutu uhradiť.

**Článok 10. Zodpovednosť za škodu**

10.1. Zhotoviteľ sa zaväzuje vykonať s prihliadnutím na okolnosti prípadu všetky opatrenia, potrebné na odvrátenie škody alebo na jej zmiernenie.

10.2. Každá Zmluvná strana, ktorá poruší povinnosť zo záväzkového vzťahu, je zodpovedná za škodu spôsobenú druhej strane.

10.3. Zmluvná strana, ktorá spôsobila škodu druhej Zmluvnej strane spôsobom uvedeným v bode 10.2., zbaví sa zodpovednosti, ak preukáže, že škoda bola spôsobená okolnosťou vylučujúcou zodpovednosť.

10.4. Ak vznikne škoda na vykonaných prácach a materiáloch v období, v ktorom je Zhotoviteľ povinný sa o ne starať, Zhotoviteľ odstráni škodu na vlastné náklady, aby vykonané práce a materiály boli uvedené do pôvodného stavu.

10.5. Zhotoviteľ zodpovedá za škodu na diele spôsobenú vlastným zavinením počas svojich pracovných postupov pri odstraňovaní vád v rámci zodpovednosti za vady alebo záruky, ako aj za škodu spôsobenú tými, ktorých použil na realizáciu diela.

10.6. Zhotoviteľ sa zaväzuje na dobu od odovzdania staveniska až do doby odovzdania stavby Objednávateľovi zabezpečiť krytie poistením diela, technologických zariadení, materiálov a dokumentácie Zhotoviteľa ako aj zabezpečiť krytie poistením zodpovednosť za škodu, ktorá vznikla inému v súvislosti s realizáciou a dokončením diela a odstránením všetkých jeho vád. Zhotoviteľ sa zaväzuje, že najneskôr ku dňu odovzdania staveniska predloží k nahliadnutiu platné poistné Zmluvy.

**Článok 11. Vyššia moc**

11.1. Pre účely tejto Zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť Zmluvné strany, napr. vojna, mobilizácia, štrajk, živelné pohromy, atď.

11.2. Ak sa splnenie tejto Zmluvy stane nemožným do 1 mesiaca od vyskytnutia sa vyššej moci, strana, ktorá sa bude chcieť odvolať na vyššiu moc, požiada druhú stranu o úpravu Zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od Zmluvy. Účinky odstúpenia nastanú dňom doručenia oznámenia.

**Článok 12. Odstúpenie od zmluvy**

12.1. Odstúpením od zmluvy zanikajú všetky práva a povinnosti strán zo zmluvy okrem práv na náhradu spôsobenej škody, ušlého zisku, zmluvnej pokuty, práv na dovtedy uplatnené resp. zákonné sankcie, práv a povinností vyplývajúcich z ustanovení tejto zmluvy a všeobecne záväzných právnych predpisov o poskytovaní záruky a zodpovednosti za vady za časť diela, ktorá bola do odstúpenia zrealizovaná, a iných práv a povinností, ktoré podľa dohody strán alebo podľa ich povahy majú trvať aj po zániku zmluvy odstúpením.

12.2. Zmluvné strany sú oprávnené odstúpiť od tejto zmluvy z dôvodov a spôsobom uvedeným v zákone.

12.3. Objednávateľ môže odstúpiť od zmluvy ako pri podstatnom porušení zmluvy v prípade, ak zhotoviteľ je v konkurznom konaní, alebo je v likvidácii, alebo je zrejmé, že zhotoviteľ nebude schopný zrealizovať dielo včas a riadne.

12.4. Pri podstatnom porušení zmluvy môžu zmluvné strany odstúpiť od zmluvy do 15 dní odo dňa, kedy sa o porušení zmluvy dozvedeli. Inak môžu odstúpiť od zmluvy z toho istého dôvodu iba ako pri nepodstatnom porušení zmluvy.

12.5. V prípade odstúpenia od zmluvy sa na určenie ceny dovtedy vykonaných prác, výkonov a použitých materiálov použijú primerane ustanovenia tejto zmluvy o cene diela s prihliadnutím na prípadné nároky z vád diela, nezaplatené sankcie a iné pohľadávky vzniknuté zo zmluvy. Ak dôjde k odstúpeniu od zmluvy z dôvodu na strane zhotoviteľa, má objednávateľ nárok na náhradu nevyhnutných nákladov, ktoré mu vznikli s obstaraním nového zhotoviteľa, ktorý dielo zrealizuje.

12.6. V prípade odstúpenia od zmluvy z dôvodu porušenia povinnosti Zhotoviteľa má Objednávateľ nárok na náhradu škody spôsobenú omeškaním realizácie diela oproti termínu ukončenia realizácie diela uvedeného v tejto zmluve.

**Článok 13. Ostatné ustanovenia**

13.1. Zhotoviteľ bude informovať Objednávateľa o stave rozpracovaného diela na pravidelných kontrolných dňoch, ktoré bude zvolávať Objednávateľ podľa potreby, najmenej raz za mesiac.

13.2. Objednávateľ a Zhotoviteľ sa zaväzujú, že obchodné a technické informácie, ktoré im boli zverené Zmluvným partnerom nesprístupnia tretím osobám bez jeho písomného súhlasu, alebo tieto informácie nepoužijú pre iné účely, ako pre plnenie podmienok tejto Zmluvy.

13.3. Zhotoviteľ bude pri plnení predmetu tejto Zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto Zmluvy. Zhotoviteľ sa bude riadiť pokynmi Objednávateľa, zápismi a dohodami oprávnených pracovníkov Zmluvných strán a rozhodnutiami a vyjadreniami dotknutých orgánov štátnej správy. Zhotoviteľ v záujme dosiahnutia zodpovedajúcej kvality stavebného diela použije v zmysle stavebného zákona č. 50/1976 Zb. v znení neskorších predpisov na jeho realizáciu len stavebné výrobky spĺňajúce podmienky zákona č. 133/2013 Z. z. o stavebných výrobkoch a príslušné doklady predloží Objednávateľovi ku kontrole pred ich zabudovaním a súhrne pri preberacom konaní diela.

13.4. Zhotoviteľ sa zaväzuje, že umožní vstup na stavenisko zamestnancom kontrolných orgánov Slovenskej republiky, s cieľom odsúhlasiť alebo skontrolovať priebeh prác.

**Článok 14. Kontrola/audit/overenie na mieste**

14.1. Zhotoviteľ je povinný strpieť výkon kontroly/auditu súvisiaceho s dodávaným tovarom, službami a stavebnými prácami kedykoľvek počas platnosti a účinnosti Zmluvy o poskytnutí nenávratného finančného príspevku, a to oprávnenými osobami na výkon tejto kontroly/auditu a poskytnúť im všetku potrebnú súčinnosť.

14.2. Zhotoviteľ je povinný bezodkladne prijať opatrenia na nápravu nedostatkov zistených kontrolou / auditom / overovaním na mieste v zmysle správy z kontroly / auditu / overovania na mieste v stanovenej lehote.

**Článok 15. Záverečné ustanovenia**

15.1. Práva a povinnosti oboch Zmluvných strán, pokiaľ nie sú stanovené touto Zmluvou, sa riadia Obchodným zákonníkom a súvisiacimi predpismi.

15.2. Akékoľvek zmeny a doplnky tejto Zmluvy sa budú robiť formou písomných dodatkov potvrdených obidvoma Zmluvnými stranami.

15.3. Obidve Zmluvné strany sa zaväzujú ohlásiť všetky zmeny údajov dôležitých pre bezproblémové plnenie Zmluvy, druhej Zmluvnej strane.

15.4. Nedeliteľnou súčasťou tejto Zmluvy sú:

1. Príloha č. 1 - Ocenený výkaz výmer prác a súvisiacich dodávok;
2. Príloha č. 2 - Harmonogram stavebných prác a súvisiacich dodávok;

15.5. Táto Zmluva je vyhotovená v štyroch rovnopisoch, z ktorých Zhotoviteľ obdrží dve vyhotovenia a Objednávateľ dve vyhotovenia.

15.6. Táto zmluva je uzavretá a nadobúda platnosť dňom jej podpísania oboma Zmluvnými stranami a účinnosť nadobúda dňom splnenia odkladacej podmienky, ktorá spočíva v tom, že dôjde k uzatvoreniu platnej a účinnej zmluvy o poskytnutí nenávratného finančného príspevku medzi príslušným poskytovateľom pomoci  a príjemcom pomoci, ktorým je Objednávateľ, a to na základe jeho Žiadosti o poskytnutie nenávratného finančného príspevku.

V prípade, že nedôjde k podpísaniu zmluvy o poskytnutí nenávratného finančného príspevku medzi príslušným poskytovateľom pomoci a Objednávateľom, táto Zmluva podľa dohody Zmluvných strán stráca platnosť v celom rozsahu.

V Michalovciach, dňa V ......................., dňa

Za objednávateľa: Za zhotoviteľa:

................................................ ..............................................